Departament de Serveis Socials
Ajuntament
Sant Pere de Ribes

BASES REGULADORES D’AJUTS PER A PERSONES VULNERABLES DESPLAÇADES D’UCRAÏNA PEL CONFLICTE BÈL·LIC.
PREÀMBUL
El pla d’Actuació Municipal (PAM) de l'Ajuntament de Sant Pere de Ribes 2019/2023 estableix  com un dels eixos estratègics d’actuació: PER MILLORAR ELS TEUS DRETS ( àmbit 1.4) i com objectiu 1.4.2 Vetllar per que les persones més vulnerables puguin afrontar les necessitats més bàsiques.

Davant la situació d’emergència creada per la invasió russa a Ucraïna i l’esclat bèl·lic iniciat el 24 de febrer de 2022, molts residents d’aquest país s’estan desplaçant de forma massiva a altres països europeus fugint de la guerra, la destrucció i la mort. Cal poder donar resposta a les persones d’aquest col·lectiu que s’instal·lin al municipi i que presentin una situació de vulnerabilitat social i humanitària des dels àmbits: social, educatiu, sanitari, econòmic-laboral, i d’habitatge amb la finalitat que puguin viure dignament, el temps que hagin de viure com a desplaçats.  

El present reglament dóna compliment als principis que, en funció de la Llei 39/2015, de l’1 d’octubre, de règim jurídic de les administracions públiques i del procediment administratiu comú, han d'imperar en la relació entre l'administració i la ciutadania en matèria d'objectivitat, transparència, proporcionalitat, confiança legítima, bona fe, eficàcia i eficiència dels serveis públics; particularment en un àmbit tan sensible com és el de l'atenció a les persones en situació de vulnerabilitat i exclusió social.

CAPÍTOL 1. DISPOSICIONS GENERALS
Article 1. L'objecte
L’objecte és regular una nova línia de prestacions socials municipals adreçades a persones i o famílies desplaçades del conflicte bèl·lic d’Ucraïna residents al municipi que presentin una situació de vulnerabilitat que requereixi de suport.
Article 2. Normativa d’aplicació
Decisió d’Execució (UE) 2022/382 del Consell Europeu, de 4 de març de 2022, per la que es constata la existència d’una afluència massiva de persones desplaçades procedents d’Ucraïna en el sentit de l’art. 5 de la Directiva 2001/55/CE i amb l’objectiu que s’iniciï la protecció temporal. 
Reial Decret 1325/2003, de 24 d’octubre, de regulació del règim de protecció temporal en cas d’afluència massiva de persones desplaçades de països que no son membres de la UE i que no poden retornar en condicions segures i de permanència per la situació existent al país de procedència.
Ordres PCM/169/2022 i PCM/170/2022, de 9 de març, pel desenvolupament del procediment de reconeixement de la protecció temporal a persones afectades pel conflicte d’Ucraïna i publicació.
Dins les competències bàsiques municipals, recollides a la Llei 7/1985, de 2 d'abril, reguladora de les bases de règim local (en endavant LRBRL), modificada per la Llei 27/2013, de 27 de desembre, de racionalització i sostenibilitat de l'Administració Local (en endavant LRSAL), es contempla, en l'article 25.2.e) l'avaluació e informació de situacions de necessitat social i l'atenció immediata a persones en situació o risc d'exclusió social.
El present reglament deriva de la normativa europea, estatal i autonòmica en matèria de prestacions econòmiques, i de forma particular de la LSS i de la Llei 13/2006, de 27 de juliol, de prestacions socials de caràcter econòmic, aprovada pel Parlament de Catalunya. 
En matèria de procediment i compliment dels requisits legals que han de guiar l'actuació de l'administració territorial bàsica, el present reglament es subsidiari de la  Llei 39/2015, d’1 d’octubre, de procediment administratiu comú de les administracions públiques i Llei 40 /2015, d’1 d’octubre, de règim jurídic del sector públic.
Així com demés normativa concordant vigent entre la qual fem esment del Decret 142/2010, d'11 d'octubre, pel qual s'aprova la cartera de serveis socials 2010-2011; La Llei 18/2007, de 28 de desembre, de dret a l'habitatge, modificada per la Llei 9/2011, de 29 de desembre, de promoció de l'activitat econòmica; El Reial Decret Llei 9/2015, de 10 de juliol, de mesures urgents per reduir la càrrega tributària suportada pels contribuents de l'impost sobre la renda de les persones físiques i altres mesures de caràcter econòmic; i el Reial Decret 887/2006, de 21 de juliol, pel qual s’aprova el reglament de la Llei 38/2003, de 17 de novembre, general de subvencions.
Article 3. Tipologia 
3.1. Les modalitats de les prestacions regulades en el present reglament seran en espècie o dinerària:
3.1.1. En espècie: prestació directe de suport tècnic o material.  
3.1.2. Dinerària: prestació econòmica de pagament únic o periòdic.
3.2. La persona beneficiària de la prestació no podrà exigir el seu augment o revisió. No obstant això, podrà sol·licitar la vista de l'expedient que ha estat instruït per la seva concessió.
Article 4. Modalitats de prestacions 
Es defineix la situació de necessitat com a qualsevol contingència que té lloc o apareix en el transcurs de la vida d’una persona i que li impedeix de fer front a les despeses essencials per al manteniment propi o el de les persones que integren la unitat familiar de convivència a la que pertany. Les despeses essencials d’una persona o d’una unitat familiar de convivència, es defineixen com les pròpies de la manutenció, les derivades de l’ús de la llar, les que faciliten la comunicació i els transports bàsics i també totes les imprescindibles per viure dignament.
Atenent a aquestes definicions, les prestacions d’urgència social detallades a continuació estan destinades a atendre despeses essencials de caràcter puntual i urgent:
4.1. Prestacions per a la cobertura de les necessitats d’alimentació, higiene personal i de la llar: 
a) Ajut per alimentació – targeta moneder: Prestació  social destinada a l’adquisició d’aliments bàsics de primera necessitat i/o productes d’higiene personal i/o de la llar, mitjançant bestreta que consisteix en la recàrrega d’una targeta de prepagament, segons l’acord d’adhesió de l’Ajuntament de Sant Pere de Ribes al programa “Targeta moneder d’impacte social” de la Diputació de Barcelona. És una prestació que pot tenir vigència anual i amb caràcter general els imports fixes de la prestació s’establirà en: 50,00 €/m a unitats de convivència formada només per adults, 70,00 €/m a unitats familiars amb menors i/o persones dependents i/o persones amb discapacitats, 90,00 €/m per a famílies nombroses, situacions que han d’estar reconegudes en el moment de la sol·licitud de la prestació. 
b) Ajut per alimentació – compra a comerç local: Prestació  social destinada a l’adquisició d’aliments bàsics de primera necessitat i/o productes d’higiene personal i/o de la llar, amb una durada màxima prevista de 3 mesos durant l’any, establint-se amb caràcter general els imports fixes en: 100,00 €/m a unitats de convivència formada només per adults, 140,00 €/m a unitats familiars amb menors i/o persones dependents i/o persones amb discapacitats, 180,00 €/m per a famílies nombroses, situacions que han d’estar reconegudes en el moment de la sol·licitud de la prestació.
c) Cistell de bàsics – Projecte Cistell Solidari Voluntariat de Sant Camil: Prestació social en espècie destinada a la recollida una vegada cada tres setmanes d’una cistell de productes d’alimentació bàsica, essent la quantitat dels productes que la formen proporcional al nombre de  membres de la unitat familiar de convivència. 
d) Accés Rober Caritas Comarcal, Creu Roja i/o altres serveis de voluntariat: Prestació social en espècie destinada a proveir roba d’ús personal, calçat i roba de la llar.
4.2. Prestacions per a garantir els subministraments bàsics (aigua, gas i electricitat) i el correcte funcionament de les instal·lacions de subministrament així com l'alta de consum d'energia elèctrica, l'escomesa d'aigua o la contractació del gas en l'habitatge habitual, segons normativa d’aplicació: Llei 24-2015, del 29 de juliol de mesures urgents per afrontar l’emergència en l’àmbit de l’habitatge i la pobresa energètica i el Real Decreto-ley 15/2018, de 5 de octubre de medidas urgentes para la transición energética y la protección de los consumidores i altre normativa concordant.   
4.3. Prestacions per a garantir l’allotjament d’urgència en establiment adients a persones sense habitatge i/o dones que hagin patit violència masclista:: Prestació social que té per finalitat garantir un lloc on viure temporal a les persones i/o unitats de convivència que es trobin en una situació d’impàs i d’estudi d’altres alternatives d’habitatge per part dels serveis socials municipals.
4.4. Prestacions per a l'atenció de situacions urgents, de desemparament i de greu necessitat que no puguin ser ateses en base a les modalitats contemplades. 
Les prestacions econòmiques socials detallades a continuació estan destinades a prevenir, pal∙liar i evitar situacions d'exclusió o de risc d'exclusió:
4.5.  Prevenció i manteniment de la salut i l’atenció sanitària:
e) Prestacions per al pagament del cost a càrrec de l’usuari dels medicaments i productes farmacèutics prescrits per a facultatius del servei públic de salut i d’higiene per a la primera infància. 
f) Prestacions tècniques complementàries a les concedides per altres administracions, per prescripció facultativa.
g) Prestacions per a despeses d’odontologia, d’oftalmologia, ortopèdiques i protèsiques no cobertes pels serveis públics de salut.
h) Prestacions per a complementar les despeses de tractaments mèdics, terapèutics i psicològics.
4.6. Desplaçaments  per rebre atenció sanitària, per a accés laboral, per a allotjament temporal o per a realitzar tràmits amb l’administració:
i) Prestacions pel pagament d’abonaments de transport públic i/o amb caràcter excepcional les despeses de transport privat per a circumstàncies especials que caldrà acreditar.
4.7.  Atenció socioeducativa als infants:
j) Prestacions per a la realització d’activitats en períodes no lectius, educatives, de lleure fora d’horari escolar i esportives. 
k) Prestacions per a cobrir despeses escolars no cobertes pel servei públic educatiu i/o altres serveis.
4.8. Suport a la integració sociolaboral:
l) Prestacions individuals per a promoure la integració sociolaboral (despesa de matriculacions, inscripcions, assistència a cursos i altres polítiques actives d'ocupació), així com les despeses derivades de l'adquisició del material imprescindible per la realització de l’activitat formativa ocupacional.
4.9. Suport a l’accés a l’habitatge
Prestació que te per finalitat sostenir o garantir l’accés a un habitatge de lloguer o a un habitatge compartit, privats o de la xarxa pública:
m) Prestació amb un topall de 1.500,00 €/anuals per unitat de convivència, que es puguin trobar en situació de risc imminent de pèrdua d’habitatge i que la seva situació siguin objecte d’intervenció per part dels serveis socials municipals.
4.10. Suport a l’equipament de l’habitatge
Prestació destinada a l’adquisició d’electrodomèstics bàsics o dispositius d’estalvi dels consums que garanteixin l’eficiència energètica de les llars. 
No es contemplen reserves o contingents de pressupost assignat a cada modalitat de prestacions, essent el límit del muntant econòmic consignat a la corresponent aplicació pressupostària del pressupost municipal en cada exercici.
Article 5. Àmbit d'aplicació
El present reglament s'aplica a les persones físiques i famílies empadronades al municipi de nacionalitat ucraïnesa.
Article 6. Naturalesa jurídica de les prestacions i dotació pressupostària
6.1 Les prestacions contemplades al present reglament, prestacions d’urgència social i prestacions econòmiques socials seran considerades, a tots els seus efectes, despesa de dret públic.
6.2. Tenen un caràcter puntual i voluntari sotmès a limitació pressupostària. El personal tècnic de referència dels serveis socials municipals podrà limitar les prestacions a persones físiques que reuneixin els requisits objectius contemplats al reglament.
6.3. La persona beneficiària de la prestació no podrà exigir el seu augment o revisió. No obstant això, podrà sol∙licitar la vista de l'expedient que ha estat instruït per la seva concessió.
6.4. L'Ajuntament de Sant Pere de Ribes consignarà en el seu pressupost les aplicacions pressupostàries per fer front al conjunt de prestacions destinades a l'atenció de persones i d’unitats de convivència en situació o en risc d'exclusió social, que podran ser incrementades en funció de les modificacions de crèdit que s'aprovin a conveniència de la disponibilitat pressupostària de l’ajuntament.
6.5. Les prestacions vinculades en la seva font de finançament a l'activitat de foment o subvencions, no gaudiran de l'efecte de la consolidació de les mateixes en el pressupost municipal del següent exercici, restant condicionades, en conseqüència, a la l'aprovació del programa o subvenció i la disponibilitat efectiva de liquiditat.
Article 7. Període d’execució
S’estableix el termini de formalització de les sol·licituds i de les justificacions des del dia següent de la publicació de les bases al Butlletí Oficial de la Província de Barcelona fins al dia 31 de desembre de 2022, podent-se prorrogar la seva vigència fins a un màxim d’un any. 





CAPÍTOL 2. PERSONES BENEFICIÀRIES, ACCESSIBILITAT I ACREDITACIÓ
Article 8. Persones beneficiàries, requisits i obligacions
8.1. Persones beneficiàries i requisits
Per poder obtenir la condició de persona beneficiària de les prestacions socials regulades en aquest reglament, les persones físiques sol·licitants han de complir els requisits i les condicions que s’indiquen a continuació:
a) Ser major de 18 anys o estar legalment emancipat.
b) Ser nacional d’Ucraïna resident en l’estat espanyol abans del 24 de febrer de 2022 i que com a conseqüència del conflicte bèl·lic no pugui retornar al seu país.
c) Ser nacional d’Ucraïna en situació irregular a Espanya desplaçat a partir del 24 de febrer de 2022 a conseqüència del conflicte bèl·lic.
d) Ser nacional d’un tercer país o apàtrida en situació irregular a Espanya que residia legalment a Ucraïna desplaçat a partir del 24 de febrer de 2022 i que no pugui tornar al seu país.
e) Estar empadronat en el terme municipal de Sant Pere de Ribes. 
f) Tenir la Protecció Temporal reconeguda i vigent.
g) Acreditar la carència de recursos econòmics per a cobrir les necessitats bàsiques, per mitjans propis o en el seu defecte presentant una declaració responsable degudament complimentada segons model de la sol·licitud de la prestació. 
h) No tenir accés a les ajudes socials gestionades pel Ministeri d’Inclusió, Seguretat Social i Migracions amb l'objecte de cobrir la mateixa necessitat, o si es té, que aquestes siguin acreditades com a insuficients.
i) No estar sotmès a cap dels supòsits de prohibició per ser persona beneficiària de subvencions de conformitat amb l’art. 13 de la Llei 38/2003, de 17 de novembre, General de Subvencions.
8.2. Obligacions de les persones beneficiàries:
a) Acreditar els requisits exigits per a tenir accés a les prestacions.
b) Acceptar ofertes de treball ordinari i/o protegit i estar vinculat i amb demanda activa d’inserció laboral al Servei Local d’Ocupació, sempre que no s'acrediti impediment. 
c) Comunicar als serveis socials municipals les variacions o canvis existents en la situació social i econòmica de la persona o de la unitat familiar de convivència que pugin modificar les circumstàncies que van donar lloc a la sol∙licitud i resolució.
d) Destinar la prestació a la finalitat que la motiva. Amb caràcter general l'atorgament de la prestació restarà condicionada a l'acceptació del pla de treball individual i familiar per part de la persona beneficiària.
e) Fer-se càrrec d'una part de la despesa sempre i quan la prestació no sigui pel total.
f) Justificar la prestació mitjançant la presentació de factures acreditatives de la despesa i /o documents justificatius consensuats. 
g) Comunicar als serveis socials municipals l'obtenció d'altres prestacions econòmiques per a la mateixa finalitat.
h) Sotmetre's a les actuacions de comprovació i control financer que efectuï l'Ajuntament de Sant Pere de Ribes i facilitar quanta informació i documentació li sigui requerida.
j) Mantenir l'empadronament i la residència efectiva en el municipi de Sant Pere de Ribes durant el temps de percepció de la prestació.
j) Qualsevol altra obligació relacionada directament amb l'objecte de la prestació i que específicament s'estableixi en l'acord de concessió d'aquesta.
Article 9. Criteris d'atorgament
9.1. L'atorgament de les prestacions resta condicionat a l’existència de crèdit suficient en el moment de la resolució de la concessió.
9.2. Valoració dels requisits accés:
a) Estar d’alta al padró d’habitants
b) Acreditar que no disposa de mitjans suficients de subsistència
c) Acreditar si està en situació de Protecció Temporal o en espera de la mateixa.
9.3. Valoració econòmica
Es tindrà en compte els ingressos reflectits a la Declaració Responsable que el sol·licitant signa en el moment de sol·licitar l’ajut, o els acreditats pels seus propis mitjans. No es tindran en compte ni els ingressos ni el patrimoni de la persona o unitat familiar acollidora. 

Per a determinar el nivell d’ingressos nets per a l’accés a les prestacions contemplades en el present reglament s’utilitzarà l’Indicador de Renda de Suficiència de Catalunya (IRSC), incrementant a cada tram un 30 %, fins al membre nombre sis. Per a unitats de convivència de més de 6 membres es manté l’últim tram. Per l’any 2022 l’IRSC és 7.967,73 €/any, establint-se els topalls d’accés pel conjunt de modalitats de prestacions del present reglament, segons els trams adjunts i en funció dels membres de la unitat de convivència i si fan front a despesa d’habitatge, a excepció de les prestacions 4.1.c i 4.1.d:
	Unitat de convivència
	Ingrés anual màxim
	Ingrés mensual màxim
	Ingrés mensual màxim amb despesa habitatge
	Ingrés anual màxim amb despesa habitatge

	1 o 2 membres 
	10.358,05 €
	863,17 €
	1.122,12 €
	13.465,45 €

	3 membres 
	12.748,37 €
	1.062,36 €
	1.381,07 €
	16.572,89 €

	4 membres 
	15.138,69 €
	1.261,56 €
	1.611,56 €
	19.338,69 €

	5 membres 
	17.529,01 €
	1.460,75 €
	1.810,75 €
	21.729,01 €

	6 membres o més
	19.919,33 €
	1.659,94 €
	2.009,94 €
	24.119,33 €



S’amplia el topall d’accés quan la persona i/o unitat familiar de convivència acrediten fer front mensualment a una hipoteca o a un lloguer de la llar familiar, donant-se un increment en el primer i segon tram d’un 30% i en la resta, l’import fixe de  350,00 €/m.
Excepcionalment, les unitats familiars monoparentals formades per un adult i un infant a càrrec, i les que un o més d’un dels seus membres tinguin una discapacitat reconeguda o siguin dependents de graus I, II i III, se’ls aplicarà com a topall d’accés el següent tram.  
El topall que s’estableix per l’accés a la prestació social Cistella de bàsics – Projecte Cistell Solidari Voluntariat de Sant Camil  i al Rober de les entitats Caritas i Creu Roja (4.1.c i 4.1.d) és:
	 Unitat de convivència
	Ingrés anual màxim
	Ingrés mensual màxim

	1 a 4 membres
	7.967,73 €
	663,98 €

	5 o més membres 
	11.951,59 €
	995,97 €



Els topalls s’actualitzaran en funció de l’actualització del IRSC.
9.4. Valoració Social
Quan sigui adient el professional de referència dels serveis socials municipals avaluarà les mancances, necessitats i factors discrecionals de cada unitat familiar de convivència. Es consideraran de forma especial aquells casos en que s'identifiquin mancances lligades a les necessitats bàsiques.
9.5. Les prestacions concedides no podran ser invocades com a precedent per a l'obtenció de noves prestacions.
9.6. Les prestacions regulades en el present reglament són intransferibles i, per tant, no podran oferir-se en garantia d'obligacions, ser objecte de cessió total o parcial, compensació o descompte, excepte la retenció o embargament (excepte en els supòsits i amb els límits previstos en la legislació general de l'Estat que resulti aplicable).
9.7. En el supòsit que concorrin varies persones sol·licitants d'una mateixa unitat familiar de convivència per fer front a la mateixa despesa, només podrà concedir-se a una d'elles, promovent l'acord entre les parts interessades.

CAPÍTOL 3. ELS PROCEDIMENTS DE CONCESSIÓ
Article 10. Òrgan competent per resoldre i òrgan gestor
10.1. Els procediments per a la concessió o denegació d'una prestació econòmica prevista en el present Reglament s'endegaran a instància de la persona beneficiària.
10.2. Per l'atorgament d'una prestació econòmica es seguirà o bé el procediment ordinari o bé el d'urgència, d'acord amb el que s'estableix en els articles següents.
10.3. L'òrgan competent per a resoldre sobre la concessió o denegació de les prestacions sol∙licitades és la Junta de Govern Local de l’Ajuntament de Sant Pere de Ribes. 
10.4. El Departament de Serveis Socials durà a terme la gestió de les prestacions.
Article 11. Inici del procediment a instància de la persona beneficiària
11.1. La instància de sol∙licitud, acompanyada de la documentació complementària acreditativa de la prestació que es sol·licita i la Declaració responsable del sol·licitant, es presentarà al registre general de l’Ajuntament:
Per la Seu electrònica municipal adjuntant la documentació a la instància           genèrica:https://seuelectronica.santperederibes.cat/seuelectronica/tramits/instancia-generica 
[bookmark: _GoBack]De forma presencial a les Oficines d’Atenció Ciutadana.
També podrà presentar-se en qualsevol dels llocs que preveu l'article 16.4 de la Llei 39/2015, d’1 d’octubre, del procediment administratiu comú de les administracions públiques.
11.2. El termini de presentació de sol∙licituds restarà obert durant tot l'any.
11.3. Les persones interessades que presentin sol∙licituds defectuoses o documentació incompleta seran requerides per tal que en el termini de 10 dies hàbils esmenin els errors o defectes, o presentin la documentació exigida, amb indicació que si no ho fan se'ls tindrà per desistits en la seva petició.
11.4. La sol∙licitud haurà d'anar signada per la persona sol∙licitant o, en el seu cas, pel seu representant legal.
11.5. La presentació de sol∙licitud implica l'acceptació de la totalitat de la regulació descrita en el present reglament.
11.6. Les sol∙licituds s'atendran per ordre d'entrada, excepte que a judici del professional tècnic de referència dels serveis socials municipals s’argumentin motius de priorització.
11.7. En el cas que la prestació a concedir sigui part d'un pla d'actuació integral desenvolupat pels serveis socials municipals, la inacció del procediment podrà ser d'ofici per part dels professionals, sent necessària en qualsevol cas la documentació relacionada a l'article següent.
Article 12. Documentació 
12.1. Els serveis socials municipals podran sol∙licitar aquella documentació, dades, o aclariments que es considerin necessaris per a resoldre la sol∙licitud.
12.2. Tota aquesta documentació acreditativa serà incorporada a l'expedient de la persona o la unitat familiar.
12.3 En els casos de sol∙licituds formulades per persones físiques en situació de vulnerabilitat social o bé incoades per actuació professional, no constitueix una obligació expressa ni excloent de la validesa de l'expedient administratiu, la formalització de la sol∙licitud, restant la mateixa subsumida a l'informe social del personal tècnic de referència dels serveis socials municipals.
Article 13. Tramitació per procediment ordinari
13.1. El departament de Serveis Socials és responsable de la tramitació de les prestacions previstes al present reglament. 
13.2. El professional de referència podrà incoar d'ofici, i no necessàriament a instància de part, la tramitació d'una prestació d'urgència sense necessitat de la presència física a l'expedient de la sol∙licitud en el casos que la situació de necessitat justifiqui aquesta modalitat d'intervenció.
13.3. En el procés de tramitació i pel que fa referència als terminis, esmena d'errors i tràmits s'aplicarà allò previst a la Llei 39/2015, de l’1 d’octubre.
13.4. En cas que sigui necessari per a una valoració més complerta i aclaridora de la situació, les sol∙licituds poden ser tractades pel personal de referència, supervisió o comandament dels serveis socials municipals.
13.5. El termini de justificació sobre la correcta aplicació de les prestacions és de tres mesos a partir del seu abonament efectiu i dintre de l’any en curs de l’aprovació.
13.6. En el cas que en el procés de valoració que motiva la proposta de resolució de l'expedient es valorin altres fets i al∙legacions que la documentació i proves presentades per la persona sol∙licitant, es seguirà el tràmit d'audiència que estableix la legislació vigent.
13.7. Els serveis socials municipals podran disposar que es portin a terme les actuacions de comprovació oportunes sobre la certesa de les dades aportades per part de la persona interessada. De la mateixa manera podrà reclamar a aquest aclariments i documentació que consideri necessària als efectes de fonamentar la resolució.
13.8. Un cop incoat i instruït l'expedient, així com examinada la documentació aportada, els serveis socials municipals emetran una proposta de resolució sobre la procedència d'atorgar o denegar la prestació a la Junta de Govern Local.
13.9. Per qualsevol incidència que es pugui presentar s'acordarà el que es consideri més ajustat al present reglament i prèvia audiència per un termini no menor de 10 dies a la persona interessada.
13.10. L'Ajuntament de Sant Pere de Ribes és competent per la interpretació de les qüestions que pugui suscitar l'aplicació d'aquest reglament.
Article 14. Resolució del procediment ordinari
14.1. L’aprovació de la prestació serà emesa per l'òrgan competent de l'Ajuntament amb informe  de fiscalització de la despesa pel Departament / Àrea d'Intervenció de fons.
14.2. Les persones interessades poden entendre desestimades les seves sol·licituds per silenci administratiu quan hagin transcorregut sis mesos des de la finalització del termini de presentació sense que s’hagi notificat la resolució.
14.3. S’entén acceptada la prestació per part de les persones interessades si, en el termini de deu dies hàbils comptats a partir de l’endemà de la data de notificació, no han manifestat expressament la seva renúncia.
14.4. En la notificació de la resolució s’hi ha de fer constar que aquesta exhaureix la via administrativa així com els recursos que s’hi poden interposar. 

Article 15. Procediment d'urgència
15.1. Excepcionalment, quan el caràcter prioritari i extraordinàriament urgent de la situació de necessitat ho requereixi, el procediment administratiu es tramitarà de forma urgent sense perjudici de les posteriors actuacions destinades a la comprovació del compliment dels requisits fixats en la present normativa i de les garanties procedimentals que emparen a la ciutadania. En tot cas, i excepte raons de força major degudament justificades, serà imprescindible l'informe social que acrediti l'efectiva situació d'emergència i la proposta de resolució.
15.2. Detectada la situació urgent de necessitat el personal tècnic de referència dels serveis socials bàsics emetrà un informe- proposta d'atorgament de l'ajut esmentant la seva quantia.
15.3. La cap del Departament de Serveis Socials donarà el vistiplau a l'informe- proposta de concessió de la prestació per tramitació de urgència reduint-se a la meitat el terminis establerts per procediment ordinari a excepció dels relatius a la presentació de les sol·licituds i els recursos, tal com es preveu a l’art. 33 de la Llei 39/2015, d’1 d’octubre, del procediment administratiu comú de les administracions públiques. Seguidament es procedirà a l'abonament de la prestació econòmica de conformitat amb el que s'estableix a l'article 20 del present reglament.
15.4. Amb posterioritat a la concessió de l'ajuda amb caràcter urgent es procedirà a completar l'expedient administratiu de concessió i s'adoptaran totes les mesures que siguin necessàries per a garantir la seva finalitat i compliment.
15.5. Si en la tramitació del citat expedient es demostrés que la urgència no era tal o que en realitat la persona beneficiària no complia tots els requisits necessaris per a la concessió de la prestació econòmica s'iniciarà el corresponent procediment de revocació i, en el seu cas, reintegrament de l'ajuda concedida.
15.6. El personal tècnic de referència que hagi emès l'informe–proposta d'atorgament de la prestació econòmica haurà de vetllar per la correcta disposició dels fons lliurats i la seva estricta aplicació a la situació corresponent. A tal efecte haurà de procurar la documentació o informació justificativa de l'aplicació de la prestació a la seva finalitat i incorporar-ho a l'expedient corresponent.

Article 16. Resolució del procediment per silenci administratiu
Transcorreguts els terminis establerts sense que s'hagi emès resolució expressa i aquesta hagi estat notificada, la sol·licitud s'entendrà com a desestimada per silenci administratiu.
Article 17. Inadmissió i desistiment
17.1. L’incompliment dels requisits no esmenables i del termini de presentació de sol·licituds que estableixen aquestes bases reguladores comporta la inadmissió de la sol·licitud.
17.2. Que la persona sol·licitant no resideixi efectivament a la llar d’empadronament com a domicili habitual i permanent.
17.3. La no presentació de qualsevol dels documents que preveu la base 12, o la falta d’esmena dels requisits esmenables dins el termini de deu dies hàbils a comptar de l’endemà de la notificació del requeriment corresponent, comporta el desistiment de la sol·licitud.
17.4. El falsejament o ocultació de qualsevol de les dades declarades per les persones sol·licitants podrà donar lloc a la denegació de l'ajuda sol·licitada, inclòs quan la persona sol·licitant reuneixi els requisits per la concessió.
17.5. Qualsevol sol·licitant pot desistir per escrit de la sol·licitud de la prestació, abans de la concessió.
17.6. Qualsevol altre motiu que atenent a les circumstàncies i prèvia valoració dels serveis socials municipals, suposin un incompliment de qualsevol norma aplicable.

Article 18. Notificació a la part interessada
18.1. La resolució adoptada, tant si és favorable com desfavorable, serà notificada a la persona interessada en el domicili que, a efectes de notificació, figuri a l'expedient i a aquells centres i seccions de les entitats proveïdores que procedeixi.
18.2. Serà contingut de la notificació la indicació a la part interessada, de forma expressa, de les condicions a complir per a fer efectiu el cobrament de la prestació.
Article 19. Incoació dels procediments d'ofici
De manera excepcional, els expedients podran ser incoats d'ofici, quan concorrin circumstàncies greus, extraordinàries o urgents que així ho aconsellin. La incoació d'ofici tindrà lloc per acord de l'òrgan competent per a la tramitació de l'expedient de concessió, bé per pròpia iniciativa o com a conseqüència d'ordre superior, o bé per petició raonada d'altres òrgans. En el supòsit de tramitació d'un procediment iniciat d'ofici, el dia d'inici a efectes de còmput de terminis, serà el de la resolució a partir de la qual s'acorda la seva incoació.
Article 20. Temporalitat i pròrroga de les prestacions
20.1. Les prestacions regulades en el present reglament tenen caràcter voluntari, temporal i extraordinari. Les prestacions concedides en forma de pagament únic, pel període de temps màxim establert en aquesta normativa o per la durada que es determini en la resolució de la seva concessió, no es prorrogaran de forma automàtica un cop extingit el dret a la seva percepció. No obstant, les prestacions de pagament periòdic podran ser renovades a instància de la part interessada si, segons informe del tècnic de referència, es valora que es mantenen les condicions i els requisits que justifiquen la seva concessió.
20.2. Les prestacions atorgades amb concurrència tenen la durada prevista a la convocatòria o resolució de concessió.
Article 21. Pagament de les prestacions 
En el supòsit d'una resolució favorable, la corporació iniciarà els tràmits per al pagament mitjançant la fórmula de transferència bancària i de forma preferent (per tal de garantir el destí de la mateixa) al proveïdor del servei o subministrament què es tracti.
Article 22. Seguiment de les prestacions atorgades
L'Ajuntament de Sant Pere de Ribes efectuarà el seguiment que correspongui i comprovarà l'adequat compliment de les finalitats per a les quals foren concedides les prestacions contemplades en aquest reglament. 
Article 23. Control financer i justificació de la despesa
23.1. La justificació de la despesa s'acreditarà, amb caràcter general, per les factures dels pagaments i despeses realitzats o mitjançant altres documents, de valor probatori equivalent, amb validesa en el tràfic jurídic mercantil o amb eficàcia administrativa. Aquests documents hauran de reunir tots els requisits legals exigibles i seran originals o còpies compulsades.
23.2. Sens perjudici del que es disposa a l'apartat anterior, i davant de determinades situacions extremes que hauran de quedar perfectament definides i motivades en el corresponent expedient, no es requerirà la justificació de la despesa pels mitjans determinats amb caràcter general.
23.3. Si les despeses fossin suportades per diferents entitats en règim de cofinançament haurà de fer-se constar el percentatge d'imputació corresponent a la prestació atorgada per l'Ajuntament. En els documents acreditatius es farà constar l'import concedit, quan aquest no coincideixi amb el total del justificant.
23.4. La justificació s'haurà d'efectuar en el termini màxim de 3 mesos o a 31 de desembre següents a la data de concessió. Si no existeix tal justificació dins del termini establert s'iniciaran els tràmits necessaris per tal que es reintegri la quantitat rebuda i, així mateix, la manca de justificació o la justificació incorrecta de l'ajuda rebuda pot ser motiu de denegació d'una altra ajuda posterior.
23.5. L'òrgan competent en la concessió de la prestació serà l'encarregat de comprovar l'efectiva justificació de la mateixa.
23.6. En els supòsits de prestacions tramitades pels procediment d'urgència i pel que fa a la justificació de la despesa i la correcta aplicació dels fons rebuts, s'aplicarà el que disposa a l'article 15 del present reglament en regular el citat procediment.

CAPÍTOL 4. MODIFICACIÓ, REVOCACIÓ I REINTEGRAMENT DE LES PRESTACIONS
Article 24. Procediments de modificació, suspensió, revocació i reintegrament de la prestació
Els procediments de, modificació, suspensió, revocació i reintegrament de la prestació atorgada podrà iniciar-se d'ofici o a instància de part. Una vegada iniciats es notificarà al titular la incoació del mateix, les causes que el fonamenten i les possibles conseqüències econòmiques del mateix així com el termini per resoldre i notificar, i les conseqüències del silenci administratiu.
Article 25. Sobre la modificació
25.1. Amb posterioritat a la resolució d'atorgament, es podrà modificar, d'ofici o prèvia sol∙licitud del beneficiari de la prestació, l'import de la prestació, sempre i quan hagin variat les circumstàncies que motivaren la sol∙licitud però persisteixi la necessitat de la prestació. També es podrà modificar la finalitat de la prestació a proposta del propi interessat o d'ofici, previ informe tècnic dels serveis socials municipals. En les modificacions tramitades d'ofici es donarà, en tot cas, audiència prèvia a la persona interessada, per un termini de 10 dies perquè pugui manifestar el que al seu dret convingui.
25.2. L'Ajuntament tindrà el dret de revisió de les quanties concedides sempre que es produeixi un canvi en la situació socioeconòmica dels beneficiaris de la prestació.
25.3. La resolució que acordi la modificació s'haurà de dictar en el període de 3 mesos des que es va iniciar el procediment de modificació.
Article 26. Suspensió cautelar de la prestació
26.1. Prèvia a la revocació o reintegrament de la prestació econòmica concedida, amb independència que s'hagi iniciat o no un procediment de revocació o reintegrament, bé d'ofici o a instància de part, es podrà procedir, per decisió motivada de l'òrgan competent, a la suspensió cautelar del pagament de la prestació quan s'haguessin detectat en una unitat de convivència indicis d'una situació que impliqui la pèrdua d'algun dels requisits exigits per el reconeixement o manteniment de la mateixa.
26.2. La suspensió de la prestació podrà ser motivada per la pèrdua temporal d'alguns dels requisits de la mateixa o per l'incompliment de les obligacions de la persona beneficiària recollides en aquest reglament. 
26.3. La suspensió es mantindrà mentre persisteixin les circumstàncies que haguessin donat lloc a la mateixa i per un període continuat màxim de 3 mesos, transcorregut el qual es procedirà a l'extinció o revocació del dret a la prestació.
Article 27. Sobre la revocació
27.1. Procedirà la revocació de les prestacions, mitjançant resolució de l'òrgan competent de l'Ajuntament, per alguna de las següents causes:
a) Falsejar, ocultar o mostrar obstrucció a les actuacions de comprovació preses per part del personal municipal de serveis socials i serveis econòmics, tot i reunir la persona sol·licitant els requisits per a la concessió.
b) Que hagi transcorregut el termini de 3 mesos des de l'atorgament de l'ajut, sense que l'ingrés hagi pogut fer-se efectiu per causes imputables a la part interessada.
c) Desaparició de totes o algunes de les circumstàncies que van donar lloc a la seva concessió.
d) Altres causes de caràcter greu imputables al beneficiari no contemplades en els apartats anteriors.
e) Canvi de domicili a un altre municipi.
f) Mort de la persona beneficiària (Quan l'ajuda s'hagi concedit a una unitat familiar de convivència l'òrgan condecent valorarà si és pertinent o no la seva continuïtat).
27.2. La revocació de l'ajuda donarà lloc a la tramitació, en el seu cas, del corresponent expedient de reintegrament de les quantitats indegudament percebudes per part de la persona beneficiària i en els supòsits previstos, la possibilitat de tramitar un expedient sancionador. En tot cas, i en funció de las circumstàncies econòmiques i personals concurrents, l'Ajuntament podrà establir formes de devolució fraccionada.
27.3. L'acte de revocació, extinció o suspensió anirà precedit per un tràmit d'audiència, per un termini de 10 dies, durant el qual la persona beneficiària podrà al·legar i presentar els documents i les justificacions que consideri pertinents.
Article 28. Invalidesa de les resolucions de concessió de la prestació
28.1. Són causes de nul·litat de les resolucions de concessió:
a) Les indicades a l'art. 47 de la Llei 39/205, de 1 d’octubre, del procediment administratiu comú de les administracions públiques.
b) La carència o insuficiència de crèdit pressupostari.
28.2. Són causes d’anul·labilitat de la resolució de concessió les altres infraccions de l'ordenament jurídic, i en especial, de les contingudes en el present Reglament de conformitat amb el que disposa l'article 48, de la Llei 39/2015, d’1 octubre.
28.3. La tramitació i declaració de nul·litat s'ajustarà al que disposen els article 106 i 107 de la Llei 39/2015, d’1 octubre.
Article 29. Reintegrament
29.1. Estarà obligat a reintegrar el beneficiari que hagi percebut la prestació falsejant les condicions exigides o amagant aquelles que haguessin impedit la seva concessió i  per resistència o obstrucció a les actuacions de comprovació i control financer i en els altres supòsits previstos en el present Reglament.
29.2. El procediment de Reintegrament s'iniciarà d'ofici per acord de l'òrgan competent de l'Ajuntament, bé per iniciativa pròpia, previ informe motivat del departament de  Serveis Social de l'Ajuntament, bé per renúncia del beneficiari o a conseqüència de l'informe de control sobre l'execució de la prestació i ha d'indicar la causa que determini el seu inici, en el seu cas, les obligacions incomplertes pel beneficiari i l'import de la prestació afectat.
29.3. La resolució a acordar el reintegrament de la prestació anirà precedit per un tràmit d'audiència, per un termini de 10 dies, durant el qual la persona afectada podrà al·legar i presentar els documents i les justificacions que consideri pertinents.
Article 30. Desistiment i renúncia
30.1. La persona sol∙licitant podrà desistir de la seva sol∙licitud o renunciar al seu dret a la prestació reconeguda, mitjançant escrit dirigit a l'Ajuntament. En el cas prestacions atorgades en procediment incoats d'ofici o en supòsits d'incapacitat per a realitzar la renúncia per part del sol∙licitant, aquesta podrà ser complimentada pels tècnics dels serveis socials municipals.
30.2. L'Ajuntament dictarà resolució en la qual s'expressi la circumstància en que concorri amb indicació dels fet produïts i les normes aplicables.

CAPÍTOL 5. RÈGIM JURÍDIC SANCIONADOR
Article 31. Infraccions i sancions
En matèria d’infraccions i sancions s’aplicarà el que disposa el títol IV de la LGS, en el Títol IV del RLGS i a L’Ordenança General de Subvencions de l’Entitat.
Article 32. Règim jurídic supletori
En tot el previst expressament en aquestes bases, seran d’aplicació la Llei 38/2003, de 17 de novembre, general de Subvencions , el Reial Decret 887/2006, de 21 de juliol per qual s’aprova el seu Reglament de desenvolupament , la Ordenança General de Subvencions de l’Entitat, les Bases d’Execució del Pressupost General per al present exercici, la Llei 39/2015, de l’1 d’octubre, del Procediment Administratiu Comú a les Administracions Públiques, i la resta de legislació concordant.
Article 33. Règim d'incompatibilitats
Amb caràcter general la prestació prevista en el present reglament no són incompatibles amb ajudes concedides per altres administracions, tenint, en tot cas, el caràcter de complementari d'aquestes.

CAPÍTOL 6. TRACTAMENT DE DADES PERSONALS
Article 34. Tractament de dades personals i confidencialitat de les prestacions econòmiques concedides
D’acord amb el que estableixen els articles 13 i 14 del Reglament 2016/679 del Parlament Europeu i del Consell de 27 d’abril de 2016 (RGPD) es facilita la següent informació bàsica sobre protecció de dades:
34.1.   Responsable del tractament de les seves dades
El responsable del tractament de les dades que els sol·licitants facilitin durant el procediment per a la gestió dels ajuts és l’Ajuntament de Sant Pere de Ribes, amb domicili a al Plaça de la Vila, 1 - 08810 – Ribes / Plaça de la Vinya d’en Petaca, 1 – 08812 Les Roquetes. Pot dirigir qualsevol consulta sobre el tractament de les seves dades al Delegat de Protecció de Dades de l’Ajuntament de Sant Pere de Ribes mitjançant correu electrònic dpd@santperederibes.cat.
34.2.    Finalitat del tractament de dades personals
L’Ajuntament de Sant Pere de Ribes tractarà la informació facilitada pels sol·licitants amb la finalitat de gestionar els esmentats ajuts. Les dades seran conservades durant el temps necessari  per a la gestió integral dels ajuts, des de l’anàlisi dels requisits per a l’atorgament fins a la justificació i pagament i, en qualsevol cas, fins que l’interessat no sol·liciti la supressió. 
34.3.   Quina és la legitimació per al tractament de les seves dades
L’Ajuntament de Sant Pere de Ribes tractarà les seves dades per a la gestió dels interessos dels veïns i veïnes del municipi, en el marc de la prestació d’una missió d’interès públic i en l’àmbit de les competències pròpies atribuïdes en virtut de l’article 25 de la Llei 7/1985, de 2 d’abril, reguladora de les Bases del Règim Local. 
La base legal per al tractament de les seves dades es troba a la Llei 13/2006 a tenor de la qual s’estableix que les prestacions socials de caràcter econòmic resten condicionades a la comprovació per part de l’entitat gestora, de l’estat real de necessitat de l’individu protegit. Per tant la denegació del consentiment per part del sol·licitant de l’ajut per al tractament i comprovació de les dades personals, comportaria la impossibilitat del gestor per determinar si el sol·licitant compleix els requisits i en conseqüència la denegació de l’ajut. 
Els formularis per sol·licitar els ajuts inclouran les perceptives caselles per a atorgar  el consentiment i es farà constar mitjançant casella a marcar per l’interessat. 
El consentiment atorgat per a una finalitat específica podrà ser retirat en qualsevol moment, mitjançant la manifestació expressa fefaent. 
34.4. A quins destinataris es comunicaran les seves dades.
Atès el caràcter específic d’aquests ajuts, la persona sol·licitant que prengui part en la corresponent convocatòria accepta expressament la cessió de les seves dades al tercer que correspongui en funció de l’ajut sol·licitat per l’interessat. Els tercers implicats en la tramitació global de l’ajut actuaran com a responsable del tractament de les dades sota les directrius que es formalitzaran en un document regulador de les relacions entre el responsable i l’encarregat del tractament. Aquest document serà notificat a l’encarregat del tractament conforme al que estableix l’article 28 del RGPD. L’encarregat del tractament es compromet a oferir les garanties suficients respecte a la implantació i el manteniment de les mesures tècniques i organitzatives apropiades que garanteixin la protecció dels drets de les persones afectades pel tractament de les dades que gestiona.   
No es cediran dades a cap altre tercer excepte obligació legal.


34.5. Quins son els seus drets respecte de les dades que ens facilita.
Qualsevol persona té dret a obtenir confirmació sobre si a l’Ajuntament de Sant Pere de Ribes es tracten dades personals que li pertanyen o no. 
Les persones interessades tenen dret a accedir a les seves dades personals, així com a sol·licitar la rectificació de les dades inexactes, en el seu cas, sol·licitar la supressió quan, entre d’altres motius, les dades ja no siguin necessàries per a les finalitats per las quals van ser recollides. 
En determinades circumstàncies, els interessats podran sol·licitar la limitació del tractament de les seves dades, en aquest cas, les dades es conservaran únicament per a l’exercici o la defensa de reclamacions. 
Per motius relacionats amb la seva situació particular, els interessats podran oposar-se al tractament de les seves dades. L’Ajuntament de Sant Pere de Ribes deixarà de tractar les seves dades, excepte per motius legítims necessaris, o per a l’exercici o la defensa de possibles reclamacions. 
El interessat també tindrà dret a la portabilitat de les seves dades, en els casos legalment previstos.
Els interessats podran exercir els seus drets mitjançant la corresponent sol·licitud per a l’exercici dels drets sobre les dades personals. La sol·licituds específiques habilitades per a l’exercici dels dret, degudament complimentada, podrà lliurar-se en una de les Oficines d’atenció Ciutadana de l’Ajuntament de Sant Pere de Ribes.
Els interessats també poden adreçar-se al Delegat de Protecció de Dades de l’Ajuntament de Sant Pere de Ribes mitjançant correu electrònic a dpd@santperederibes.cat. 
Així mateix, en cas de no estar satisfet amb la resposta a l'exercici dels seus drets, i en tot cas, sempre que ho consideri oportú, els interessats podran presentar una reclamació davant l'Autoritat Catalana de Protecció de Dades a través de la seva seu electrònica a www.apd.cat.
34.6. Com hem obtingut les seves dades
Les dades personals que tractem a l’Ajuntament de Sant Pere de Ribes han estat 
proporcionades directament pels interessats o autoritzada la consulta a través del servei Via Oberta, Administració tributària, INSS i SOC i les categories de dades que gestionem son: dades acreditatives de la persona física o jurídica, dades postals o electròniques, dades sobre les situacions familiars, dades econòmiques, dades laborals.


DISPOSICIONS
Disposició addicional: Als efectes previstos en el present reglament, el concepte rentes i ingressos del present reglament contempla rendes del treball, de l'activitat econòmica, del capital, patrimonials, subsidis o qualsevol altres font d'ingressos o recursos patrimonials.
Disposició transitòria: Les sol·licituds de prestacions que es trobin en tràmit en la data d'entrada en vigor del present reglament, els hi serà d'aplicació el que es disposa en el mateix, en tot allò que els sigui favorable.
Disposició derogatòria: Resten derogades totes les normes municipals en vigor que regulin les mateixes prestacions que són objecte d'aquest reglament, i tota la normativa d'igual o inferior rang, que s'oposi al contingut formal o procediment del present reglament. 
Disposició final: Una vegada el reglament quedi aprovat de forma definitiva per l’Ajuntament, entrarà en vigor amb la publicació íntegra del seu text en el Butlletí Oficial de la Província de Barcelona i transcorreguts els terminis establerts en l'article 70.2 i 65.2 de la Llei 7/1985, de 2 d'abril, reguladora de les bases de règim local.

L’Ajuntament de Sant Pere de Ribes compleix amb el que estableix la Llei 15/1999 de Protecció de Dades. 
Per a més informació adreçeu-vos a http://www.santperederibes.cat o directament a l’Ajuntament.

